ธนชาตลั่นเบี้ยรถดันเป้าถึง5.8พันล.
&nbsp;ธนชาตประกันภัย ปรับเป้าเพิ่มเป็น 5,800 ล้านบาท หลังยอดขายรถคันแรกช่วยดันเบี้ย
23 พ.ย. 2555

ธนชาตประกันภัย ปรับเป้าเพิ่มเป็น 5,800 ล้านบาท หลังยอดขายรถคันแรกช่วยดันเบี้ย
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า บริษัทได้ปรับเป้าเบี้ยในปีนี้ใหม่เป็น 5,800 ล้านบาท หรือเพิ่มขึ้นอีก 300 ล้านบาท จากเดิมที่ตั้งเป้าไว้ 5,500 ล้านบาท ซึ่งเป็นผลมาจากเบี้ยประกันรถยนต์เติบโตได้ดีตามยอดขายรถยนต์โดยรวม โดยเฉพาะผลจากโครงการรถคันแรกของรัฐบาล 
นายพีระพัฒน์ กล่าวว่า อย่างในช่วงครึ่งปีแรกเบี้ยรถยนต์ชั้น 1 ของบริษัทก็เติบโตถึง 50% และเบี้ยรถยนต์ชั้น 2 พิเศษ ก็เติบโตถึง 90% เนื่องจากราคาเบี้ยไม่สูงและมีความคุ้มครองใกล้เคียงประกันรถชั้น 1 ที่สำคัญให้ความคุ้มครองถึงเรื่องน้ำท่วมที่ก่อนหน้านี้ลูกค้ามีความกังวลด้วย ทำให้แบบประกันชั้น 2 พิเศษนี้ จึงตรงกับความต้องการของลูกค้า และสามารถซื้อได้ง่ายขายคล่อง
ทั้งนี้ ช่องทางขายหลักของบริษัทก็ยังมาจากธนาคารธนชาตถึง 90% โดยมาจากส่วนของลูกค้าสินเชื่อเช่าซื้อรถยนต์ถึง 50% ซึ่งแบบประกันหลักในการทำตลาดก็ยังเป็นประกันรถยนต์ชั้น 2 พิเศษ และประกันชั้น 1 ที่ให้ลูกค้ามีส่วนรับผิดชอบค่าเสียหายส่วนแรกด้วย เพื่อให้ลูกค้าจ่ายค่าเบี้ยถูกลง รวมถึงจะมีการพัฒนาแบบประกันใหม่ๆ ที่เพิ่มความคุ้มครองพิเศษเข้าไปให้ลูกค้าได้เลือก
“ปีนี้เราไม่ได้เน้นลูกค้าองค์กรเลย เราทำตลาดเฉพาะลูกค้ารายย่อยเป็นหลัก ทำให้สัดส่วนเบี้ยประกันรถยนต์ยังมีมากถึง 90% และอีก 10% ถึงเป็นเบี้ยที่ไม่ใช่รถยนต์หรือนันมอเตอร์ อย่างประกันอุบัติเหตุส่วนบุคคล หรือพีเอ” นายพีระพัฒน์ กล่าวสำหรับผลการดำเนินงานในไตรมาส 3 ที่ผ่านมา บริษัทมีกำไร 164 ล้านบาท เพิ่มขึ้น 31 ล้านบาทหรือ 23% จากไตรมาสที่ผ่านมา เป็นผลมาจากรายได้จากการรับประกันภัยเพิ่มขึ้น 127 ล้านบาท ในขณะที่ค่าใช้จ่ายในการรับประกันภัยเพิ่มขึ้นเพียง 56 ล้านบาท
ส่วนงวด 9 เดือนแรกปีนี้ บริษัทมีกำไร 436 ล้านบาท เพิ่มขึ้นจากช่วงระยะเวลาเดียวกันของปีก่อน 60 ล้านบาท หรือ 16% โดยปัจจัยสำคัญที่มีผลต่อการดำเนินงานได้แก่ เบี้ยประกันภัยรับที่เพิ่มขึ้นในทุกๆช่องทาง และเน้นผลิตภัณฑ์ที่สามารถก่อผลกำไรให้กับบริษัท รวมทั้งการบริหารจัดการค่าสินไหมทดแทน และค่าใช้จ่ายในการดำเนินงานอย่างมีประสิทธิภาพ